Per che la musica dad Otto Barblan na giaja betg en emblidanza
Esther Sialm e Stephan Thomas han realisà in disc cumpact 

(anr) Al renumà cumponist Otto Barblan (1860–1943) han ins regurdà dacurt tar duas occurrenzas a Cuira. La fin d’october è sia impressiunanta Passiun da Lucas vegnida dada en nossa chapitala. Venderdi passà è vegnì preschentà il nov disc cumpact (dc) cun musica d’orgla dal grond maister en il rom d’in pitschen concert festiv. Ils interprets, Esther Sialm e Stephan Thomas, han undrà il cumponist Barblan en pled e musica. 

Rendì omagi 
En il carnet accumpagnant dal dc pon ins leger ch’i saja daventà plitost calm pertutgant la musica d’orgla dad Otto Barblan. Cun excepziun da ses «Inno a la patria» – che fiss prest daventà imni naziunal – saja dentant la gronda part da sia musica crudada pulitamain en emblidanza. En il trend da laschar reviver la romantica da l’orgla è ella puspè vegnida pli actuala. Quai è stà il motiv principal ch’ils dus meritaivels interprets han vulì render omagi ad Otto Barblan cun quest dc tras interpretar e laschar registrar insaquants opus da sia impressiunanta e zunt voluminusa ovra cumpositorica per orgla. 
En ses pled ha cuss. dils stans, Theo Maissen, Sevgein, pudì beneventar sco president dal comité grischun per realisar la Passiun da Lucas da Barblan en il rom da 150 onns confederaziun – quai ch’è succedì da cuminanza cun in comité correspundent a Genevra – in pulit dumber d’interessads vid l’ovra dal cumponist engiadinais che han assistì al bel concert introductiv en la baselgia da Son Martin a Cuira. 
En il Grischun è Barblan restà en buna memoria sco il cumponist da la musica per il centenari da 400 onns suenter la battaglia da Chalavaina (1899) – oravant tut pervia dal chant final ch’è alura daventà ina spezia dad imni grischun. La Passiun da Lucas è vegnida cumponida 1916. La primaudiziun ha gì lieu 1919, ina ulteriura represchentaziun 1928 e lura pir quest onn – suenter ina interrupziun da 70 onns. Questa è stada in success cumplain. 
Malgrà che Barblan ha passentà la plipart da sia vita a Genevra, ha el mantegnì stretgs contacts cun il Grischun. En la baselgia da Son Martin a Cuira ha el dà a sias uras l’emprim concert sin quest grond instrument. Perquai è questa baselgia stada il lieu adattà per la preschentaziun tant da sia Passiun sco era dal disc cumpact. 

Musica zunt pretensiusa 
Esther Sialm, organista a Turitg, è creschida si a Cuira sco figlia da Duri Sialm ch’è stà scolar dad Otto Barblan a Genevra. Adina puspè resguarda l’enconuschenta organista ovras da Barblan tar ses concerts e discs cumpacts. Ina stretga relaziun cun l’ovra cumpositorica da Barblan ha era l’actual organist da la baselgia da Son Martin a Cuira: Stephan Thomas. Uschia eran premissas idealas dadas per registrar da cuminanza ovras da Barblan sin in’orgla ord ses temp e sin la quala el ha sunà savens. Quai ha era Stephan Thomas punctuà en ses pled, entant che Esther Sialm ha taxà l’ovra cumpositorica da Barblan era sco expressiun da tipica musica da vaira tempra grischuna. 
Omadus han sunà insaquantas ovras, registradas sin il disc cumpact. Sco finiziun è sa chapescha l’«Inno a la patria» resunà. Quest duai regurdar – en vista als 500 onns dapi la battaglia da Chalavaina (1999) – al grond convischin engiadinais. I resta ussa be da sperar che questa registraziun laschia danovamain reviver tant la memoria sco la musica da quest enconuschent cumponist grischun.